钦定古今图书集成/明伦汇编/氏族典/第095卷 > 苏颋
## 钦定古今图书集成/明伦汇编/氏族典/第095卷 > 苏颋

按《唐书苏瓌传》：“瓌子颋，字廷硕，弱冠第进士，调乌程
尉，再迁监察御史，拜中书舍人，迁太常少卿，为中书
侍郎，加知制诰，俄袭封许国公。吐蕃盗边，诸将数败，
寇益张。帝怒，欲自将兵讨之，颋谏不省。开元四年，进
同紫微黄门平章事，与宋璟同当国。璟刚正，多所裁
决，颋能推其长。在帝前敷奏，璟有未及，或少屈，颋辄”
助成之，有不会意。颋更申璟所执，故帝未尝不从，二
人相得欢甚。璟尝曰：“吾与苏氏父子同为宰相，仆射
长厚，自是国器。若献可替否，事至即断，则今丞相为
过之。”八年，罢为礼部尚书。俄检校益州大都督长史，
按察节度剑南诸州。巂州蛮苴院与吐蕃连谋入寇，
获谍者，吏请讨之，颋不听，移书还其谍曰：“毋得尔！苴
院羞悔，不敢侵边。”从封泰山还，分主十铨事。卒，谥曰
文宪。颋性廉俭，奉禀悉推散诸弟亲族，储无长赀。自
景龙后与张说以文章显，称望略等，故时号“燕许大
手笔。”